
 6.1.2022
 BG
 Официален вестник на Европейския съюз
 L 2/1
 РЕГЛАМЕНТ ЗА ИЗПЪЛНЕНИЕ (ЕС) 2022/7 НА КОМИСИЯТА
 от 5 януари 2022 година
 за изменение на приложение V към Регламент за изпълнение (ЕС) 2020/2235 по отношение на ветеринарно-здравните изисквания при въвеждането в Съюза на млечни продукти, съдържащи се в трайни съставни продукти
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 7, параграф 2, буква а) от него,
 като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (2), и по-специално член 238, параграф 3 и член 239, параграф 3 от него,
 като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) No 999/2001, (ЕО) No 396/2005, (ЕО) No 1069/2009, (ЕО) No 1107/2009, (ЕС) No 1151/2012, (ЕС) No 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) No 1/2005 и (ЕО) No 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) No 854/2004 и (ЕО) No 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (3), и по-специално член 90, първа алинея, букви а) и д) и член 126, параграф 3 от него,
 като има предвид, че:
 (1)
 Делегиран регламент (ЕС) 2020/692 на Комисията (4) допълва ветеринарно-здравните правила, определени в Регламент (ЕС) 2016/429, по отношение, наред с друго, на въвеждането в Съюза на пратки с определени продукти от животински произход. По-специално в член 163 от посочения делегиран регламент, наскоро изменен с Делегиран регламент (ЕС) 2021/1703 на Комисията (5), се определят специфични изисквания за въвеждането в Съюза на продукти от животински произход, съдържащи се в трайни съставни продукти. Наред с другото, в посочения член се определят изисквания за обработка за ограничаване на риска, приложими за млечните продукти, съдържащи се в такива съставни продукти, като се взема предвид здравният статус на третата държава или територия, или зона от нея, на произход.
 (2)
 С Регламент за изпълнение (ЕС) 2020/2235 на Комисията (6) се определят правила за прилагането на регламенти (ЕС) 2016/429 и (ЕС) 2017/625 по отношение на образците на, наред с друго, удостоверения за въвеждане в Съюза на определени продукти от животински произход. По-конкретно в приложение V към Регламент за изпълнение (ЕС) 2020/2235 се съдържа образец на частно